b"\n_START_ARTICLE_\nTaddeo Zuccaro\n_START_SECTION_\nBiografia\n_START_PARAGRAPH_\nFill de pintor, va rebre els ensenyaments de Pompeo de Fano, tot i que la seva veritable formaci\xc3\xb3 va ser autodidacta, derivada en particular de l'estudi de Rafael i l'escola rafaelesca del primer manierisme. Amb 14 anys va anar a Roma a treballar com a pintor professional, per\xc3\xb2 va tenir moltes dificultats per treballar-hi. El 1548 va decorar l'interior d'una casa encarregada per Jacopo Mattei i m\xc3\xa9s endavant, el 1551, fou cridat a Urbino per a decorar la catedral. Un cop finalitzada, va tornar a Roma, on va decorar la capella Mattei a Santa Maria della Consolazione i una part de la villa Giulia per al papa Juli III. Va morir sobtadament el 1566. Al morir, el seu germ\xc3\xa0 i deixeble Federico Zuccaro fou l'encarregat d'acabar els compromisos que aquest va deixar, especialment a Roma.\n_START_SECTION_\nObra\n_START_PARAGRAPH_\nZuccaro aconsegueix recrear parcialment el nou sentit essencial del classicisme. La seva pintura exhibeix una qualitat contradict\xc3\xb2ria amb l'estil de la seva \xc3\xa8poca: una tend\xc3\xa8ncia al naturalisme descriptiu que apareix dins de la seva estilitzaci\xc3\xb3 manierista. _NEWLINE_El naturalisme \xc3\xa9s un component important en el complex global de la seva obra; aquest representa el nexe que va saber efectuar entre el manierisme i les exig\xc3\xa8ncies que la incipient reforma cat\xc3\xb2lica demandava. La seva tend\xc3\xa8ncia preanuncia el barroc dels Carracci. _NEWLINE_Les seves obres m\xc3\xa9s rellevants s\xc3\xb3n una Crucifixi\xc3\xb3 (1553-1556), de la Capella Mattei de Santa Maria de la Consolaci\xc3\xb3; la Conversi\xc3\xb3 de Sant Pau (1563); un Crist mort sostingut per \xc3\xa0ngels (1564-1565); la decoraci\xc3\xb3 de la sala del Fasti (1565); El Concili de Trento (1565), obra de valor majorment hist\xc3\xb2ric. _NEWLINE_Al fons del Museu Nacional d'Art de Catalunya es conserva un dibuix seu, apunts de figura, provinent de la col\xc2\xb7lecci\xc3\xb3 privada de Raimon Casellas."